Enkelte amerikanske delstater har lempet deres marihuana-lovgivning, og den amerikanske præsident hopper nu med på bølgen.

Barack Obama kalder potrygning en dårlig idé, men han fastslår, at det ikke er farligere end alkohol.

- Som det er blevet dokumenteret, så røg jeg pot som ung, og jeg ser det som en dårlig vane og en last, men ikke meget anderledes end de cigaretter, som jeg røg som ung og en stor del af mit voksne liv, lyder det fra Obama.

Spild og tid og ikke sundt

- Jeg tror ikke, at det er mere skadeligt end alkohol, siger præsidenten til magasinet The New Yorker.

Han har dog sagt til sine døtre, at det er en dårlig idé, spild af tid og ikke særlig sundt, lyder det.

Ifølge præsidenten har fattige sorte og latinamerikanske børn og unge større risiko for at komme i fængsel for at ryge marihuana end hvide amerikanere med flere penge på lommen.

Set i det lys er præsidenten glad for legaliseringen af marihuana i delstaterne Colorado og Washington.

Udfordrende eksperiment

De to stater er ved at skabe et rekreativt marked, hvor de lokale myndigheder vil føre tilsyn med dyrkning, distribution og markedsføring af marihuana.

Det lovlige salg af marihuana trådte i kraft fra årsskiftet i Colorado, og Washington ventes at følge efter i løbet af 2014. Obama kalder det et udfordrende eksperiment.

- De, som hævder, at legalisering af marihuana er et universalmiddel, og at det løser alle sociale problemer, overdriver sandsynligvis, mener præsidenten.

Cannabis er fortsat ulovligt i henhold til den føderale lovgivning, men Obama-administrationen har givet delstaterne lovning på, at de selv må lovgive på området.